KOMISIJOS SPRENDIMAS
2007 m. kovo 20 d.
iš dalies keičiantis Sprendimą 2003/467/EB dėl paskelbimo, kad tam tikruose Italijos provincijose ar regionuose oficialiai nenustatyta galvijų tuberkuliozės, galvijų bruceliozės ir enzootinės galvijų leukozės, o Lenkijos regione oficialiai nenustatyta enzootinės galvijų leukozės
(pranešta dokumentu Nr. C(2007) 1201)
(Tekstas svarbus EEE)
(2007/174/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos A priedo I skyriaus 4 punktą, A priedo II skyriaus 7 punktą ir D priedo I skyriaus E skirsnį,
kadangi:
(1)
Direktyvoje 64/432/EEB nustatyta, kad gali būti skelbiama, jog valstybėse narėse, jų dalyse arba regionuose tuberkuliozės, bruceliozės ir enzootinės galvijų leukozės oficialiai neaptikta, jeigu galvijų bandos atitinka tam tikras toje direktyvoje nustatytas sąlygas.
(2)
Valstybių narių regionų, kuriuose nebuvo nustatyta galvijų tuberkuliozės, bruceliozės ir enzootinės galvijų leukozės, sąrašai pateikti 2003 m. birželio 23 d. Komisijos sprendime 2003/467/EB, nustatančiame tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą (2).
(3)
Šiuo metu Italija pateikė Komisijai dokumentus, kuriais įrodoma, jog Emilijos-Romanijos regione, Pjemonto regiono Novaros ir Verbanijos provincijose, Toskanos regiono Livorno, Lukos ir Sienos provincijose bei Veneto regiono Beluno ir Paduvos provincijose laikomasi atitinkamų Direktyvoje 64/432/EEB numatytų sąlygų, kad būtų galima paskelbti, jog tose valstybės narės provincijose ir regione tuberkuliozės oficialiai nenustatyta.
(4)
Italija pateikė Komisijai dokumentus, kuriais įrodoma, jog Pjemonto regiono Turino provincijoje, Toskanos regiono Florencijos provincijoje ir Veneto regione laikomasi atitinkamų Direktyvoje 64/432/EEB numatytų sąlygų, kad galima būtų paskelbti, jog tose provincijose ir regione bruceliozės oficialiai nenustatyta.
(5)
Italija taip pat pateikė Komisijai dokumentus, kuriais įrodoma, jog Ligūrijos regiono Savonos provincijoje, Sardinijos regiono Oristano provincijoje ir Veneto regione laikomasi atitinkamų Direktyvoje 64/432/EEB nustatytų sąlygų, kad galima būtų paskelbti, jog tose provincijose ir regione galvijų enzootinės leukozės oficialiai nenustatyta.
(6)
Įvertinus Italijos pateiktus dokumentus reikėtų paskelbti, kad minėtose valstybės narės provincijose ir regionuose galvijų tuberkuliozės, galvijų bruceliozės ir galvijų enzootinės leukozės oficialiai nenustatyta.
(7)
Be to, siekdama, kad būtų paskelbta, jog enzootinės galvijų leukozės oficialiai nenustatyta Silezijos regione, Lenkija pateikė Komisijai dokumentus, kuriais įrodoma, jog tame regione laikomasi atitinkamų Direktyvoje 64/432/EEB nustatytų sąlygų.
(8)
Įvertinus Lenkijos pateiktus dokumentus, reikėtų paskelbti, kad minėtame valstybės narės regione galvijų enzootinės leukozės oficialiai nenustatyta.
(9)
Todėl Sprendimą 2003/467/EB reikėtų atitinkamai iš dalies pakeisti.
(10)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/467/EB I, II ir III priedai iš dalies pakeičiami pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2007 m. kovo 20 d.